b"\n_START_ARTICLE_\nSulfid\n_START_PARAGRAPH_\nSulfid je sol ali alkil ali aril derivat vodikovega sulfida (H\xe2\x82\x82S). Soli spadajo v skupino kovinskih \xc5\xbeveplovih spojin, ki vsebujejo sulfidni anion S\xc2\xb2\xe2\x81\xbb.  Sulfid je lahko tudi kraj\xc5\xa1e ime za sam sulfidni anion. Kovinski sulfidi so pomembna skupina mineralov in rud. V analizni kemiji spadajo v tako imenovano skupino vodikovega sulfida in skupino amonijevega sulfida. _NEWLINE_Alkil in aril sulfidi so organske spojine s splo\xc5\xa1no formulo R\xe2\x88\x92S\xe2\x88\x92R' (R- je organski ostanek), ki se imenujejo tudi tioetri.\n_START_SECTION_\nKemijske lastnosti\n_START_PARAGRAPH_\n\xc5\xbdveplo v sulfidih se obna\xc5\xa1a podobno kot kisik v oksidih in tvori sulfidni anion S\xc2\xb2\xe2\x81\xbb, ki je obstojen samo v zelo alkalnih raztopinah. Tak\xc5\xa1ne raztopine lahko tvori z raztapljanjem H\xe2\x82\x82S ali soli alkalijskih kovin, na primer Li\xe2\x82\x82S, Na\xe2\x82\x82S in K\xe2\x82\x82S v raztopini mo\xc4\x8dnega hidroksida. Ion S\xc2\xb2\xe2\x81\xbb je izjemno bazi\xc4\x8den s pK\xe2\x82\x90 > 14, tako da je celo pri pH < ~15 (8M NaOH) skoraj nedokazljiv._NEWLINE_Sulfidni ion kljub temu protonira in je pri pH = 9 \xe2\x80\x93 11 obstojen predvsm kot hidrosulfidni HS\xe2\x81\xbb ion. Pri \xc5\xa1e ni\xc5\xbejem pH < 7 je obstojen kot vodikov sulfid (H\xe2\x82\x82S)._NEWLINE_Sulfidi alkalijskih in zemljoalkalijskih kovin lahko z dodajanjem \xc5\xbeveplovega sulfida tvorijo polisulfide. _NEWLINE_Sulfidi so zmerni reducenti. Pri povi\xc5\xa1ani temperaturi reagirajo z zra\xc4\x8dnim kisikom in tvorijo vi\xc5\xa1jevalentne \xc5\xbeveplove soli, na primer sulfate in \xc5\xbeveplov dioksid (SO\xe2\x82\x82).\n_START_SECTION_\nSulfidi prehodnih kovin\n_START_PARAGRAPH_\nVodne raztopine kationov prehodnih kovin reagirajo z viri sulfidnih ionov (H\xe2\x82\x82S, NaHS, Na\xe2\x82\x82S) in tvorijo zna\xc4\x8dilno obarvane, praviloma zelo slabo topne oborine kovinskih sulfidov. Zelo znan je svetlo rumeni kadmijev sulfid, pigment kadmijevo rumeno. Temna prevleka na srebrnem nakitu je srebrov sulsid Ag\xe2\x82\x82S. Kovinski sulfidi so se v\xc4\x8dasih obravnavali kot soli, \xc4\x8deprav so kemijske vezi v sulfidih prehodnih kovin zelo kovalentne, kar jim daje polprevodni\xc5\xa1ke lastnosti. Nekateri sulfidi se uporabljajo kor pigmenti, v son\xc4\x8dnih celicah in kot katalizatorji.\n_START_SECTION_\nKorozija\n_START_PARAGRAPH_\nRaztopljeni prosti sulfidi (H\xe2\x82\x82S, HS\xe2\x81\xbb in S\xc2\xb2\xe2\x81\xbb) so zelo agresivni in povzro\xc4\x8dajo korozijo mnogih kovin, na primer jekla, nerjavnega jekla in bakra. _NEWLINE_Sulfidi v vodnih raztopinah povzro\xc4\x8dajo napetostno korozijo jekla, ki je poznana tudi kot sulfidna napetostna korozija. Korozija povzro\xc4\x8da najve\xc4\x8d te\xc5\xbeav na industrijskih instalacijah, ki so v stiku s sulfidi, na primer na drobilnikih in mlinih sulfidnih rud, globokih naftnih vrtinah, cevovodih, po katerih se pretaka kisla nafta, in v proizvodnji natronskega papirja. Biogeno korozijo ali biogeno sulfidno korozijo povzro\xc4\x8dajo bakterije, ki reducirajo sulfate v sulfide. _NEWLINE_Pri oksidaciji sulfidov lahko kot vmesni produkti nastajajo tudi tiosulfatni ioni (S\xe2\x82\x82O\xe2\x82\x83\xc2\xb2\xe2\x81\xbb), ki povzro\xc4\x8dajo to\xc4\x8dkasto korozijo jekla in nerjavnega jekla. Hitrost korozije \xc5\xa1e pove\xc4\x8duje prisotna \xc5\xbeveplova kislina, ki zvi\xc5\xa1uje kislost.\n_START_SECTION_\nOrganske spojine\n_START_PARAGRAPH_\nV organski kemiji se s sulfidi ozna\xc4\x8dujejo spojine z vezjo C-S-C, za katere je bolj nedvoumen  naziv tioeter. Tioeter je na primer dimetil sulfid CH\xe2\x82\x83-S-CH\xe2\x82\x83. Polifenilen sulfid ima empiri\xc4\x8dno formulo C\xe2\x82\x86H\xe2\x82\x84S. _NEWLINE_V\xc4\x8dasih se sulfidi imenujejo tudi spojine s funkcionalno skupino \xe2\x80\x93SH. Tak\xc5\xa1en je na primer metil sulfid CH\xe2\x82\x83-SH. Bolj primeren naziv za tak\xc5\xa1ne spojine je tiol ali merkaptan, se pravi metantiol ali metil merkaptan.\n_START_SECTION_\nDisulfidi\n_START_PARAGRAPH_\nNaziv disulfid ima ve\xc4\x8d pomenov, kar povzro\xc4\x8da nekaj zmede. Molibdenov disulfid (MoS\xe2\x82\x82) ima dva lo\xc4\x8dena sulfidna centra, ki sta vezana na molibden v formalnem oksidacijskem stanju 4+ (Mo\xe2\x81\xb4\xe2\x81\xba), medtem ko je \xc5\xbeelezov disulfid (pirit, FeS\xe2\x82\x82) sestavljen iz dianiona S\xe2\x82\x82\xc2\xb2\xe2\x81\xbb ali \xe2\x88\x92S\xe2\x80\x93S\xe2\x88\x92, ki je vezan na \xc5\xbeelezo v formalnem oksidacijskem stanju 2+ (Fe\xc2\xb2\xe2\x81\xba). Dimetildisulfid ima strukturo CH\xe2\x82\x83-S\xe2\x80\x93S-CH\xe2\x82\x83, medtem ko je molekula ogljikovega disulfida linearna (S=C=S) in podobna ogljikovemu dioksidu (O=C=O)._NEWLINE_V kemiji in biokemiji \xc5\xbevepla se z disulfidi najpogosteje ozna\xc4\x8dujejo spojine z disulfidno vezjo \xe2\x80\x93S-S-, ki je analogna peroksidni vezi \xe2\x80\x93O-O- in igra glavno vlogo v konformaciji beljakovin in katalitski aktivnosti encimov.\n_START_SECTION_\nVarnost\n_START_PARAGRAPH_\nMnogi kovinski sulfidi so netopni v vodi in zato verjetno niso strupeni. Nekateri kovinski sulfidi reagiraljo z mo\xc4\x8dnimi kislinami, kakr\xc5\xa1na je tudi \xc5\xbeelod\xc4\x8dna kislina, pri \xc4\x8demer se razvija strupeni vodikov sulfid. _NEWLINE_Organski sulfidi so zelo vnetljivi. Med gorenjem se spro\xc5\xa1\xc4\x8da \xc5\xbeveplov dioksid (SO\xe2\x82\x82)._NEWLINE_Vodikov sulfid, nekatere njegove soli in skoraj vsi organski sulfidi, ki nastajajo pri gnitju biomase, imajo mo\xc4\x8dan neprijeten vonj po gnilobi."